Herrie oor versekeraar nie wil uitbetaal ná moordSó het die Independent on Saturday destyds oor Ganas se dood berig. Die lewensversekeraar Momentum hou voet by stuk oor sy besluit om nie ŉ uitbetaling te maak aan die gesin van ŉ man wat doodgeskiet is terwyl hy sy vrou beskerm het nie. Momentum het die eis geweier aangesien die oorledene, Nathan Ganas, volgens hulle nie bekendgemaak het dat hy met verhoogde bloedsuikervlakke gediagnoseer is wat moontlik voorgekom het voordat hy sy aansoek vir die polis in 2014 voltooi het nie. Ganas (42) is in Maart 2017 doodgeskiet toe hy sy vrou teen kapers beskerm het. Sy vrou, Denise, is buite die egpaar se huis in Shallcross, Durban, deur ŉ groep gewapende mans oorval toe sy tuis gekom het. Ganas het tot haar redding gekom en is doodgeskiet. Momentum het egter Denise se eis vir R2,4 miljoen in lewensversekering afgekeur al het sy dood nie met die voorafbestaande toestand verband gehou nie. Volgens Momentum sal dit ŉ teelaarde vir allerlei probleemkwessies skep en bestaande kliënte benadeel indien hulle die eis sou betaal. Momentum het in ŉ verklaring gesê hy is werklik jammer oor Ganas se tragiese dood en dat hy ook simpatie het vir die siening dat die oorsaak van sy dood nie verband hou met die nie-openbaarmaking nie. Volgens Momentum sal die toestaan van die eis egter lei tot ŉ toename in eise wat uiteindelik sal beteken dat alle ander kliënte se premies sal verhoog net omdat een kliënt nie “te goeder trou opgetree het nie”. “Die verwerping van die eis is na die ombudsman vir langtermynversekering verwys, wat bepaal het dat Momentum se besluit in die omstandighede die regte een was. In hierdie geval – sou die inligting aan ons bekend gewees het – sou daar geen dekking in die eerste geval gewees het en geen eis betaal gewees het nie, ongeag die oorsaak van dood,” het Momentum gesê. “Die versekeringsbedryf het ŉ verpligting teenoor bestaande kliënte om op ŉ konsekwente grondslag op te tree om die gedeelde poel van risiko’s te bestuur. Ondanks die feit dat ons absolute simpatie met die weduwee het, is dit belangrik om nie-openbaarmaking op ŉ konsekwente wyse te behandel en nie die voordele van kliënte wat te goeder trou optree, benadeel deur toegewings te maak om eise toe te staan waar belangrike inligting weerhou is nie.” Momentum het Ganas se weduwee volgens berigte versoek om die R50 000 onmiddellike kontantvoordeel uit die polis wat die gesin gebruik het om Ganas te begrawe, terug te betaal. Die lewensversekeraar het egter gesê in ooreenstemming met sy standaardpraktyk in gevalle van nie-openbaarmaking waar ŉ eis afgekeur word, sal hy die premies wat gedurende die kontrak betaal is, terugbetaal. Volgens Momentum het hy in 2017 net 0,4% van eise afgekeur weens nie-openbaarmaking nie en het hy oor die afgelope 15 jaar meer as R42 miljard in eise uitbetaal.